Zagreb, 24. kolovoza 2018.g.

**Z A P I S N I K**

sa **20. sjednice** Povjerenstva za odlučivanje o sukobu interesa održane dana 24. kolovoza 2018. godine u prostorijama Povjerenstva za odlučivanje o sukobu interesa, s početkom u 11,00 sati.

**PRISUTNI:** Nataša Novaković, Davorin Ivanjek, Tončica Božić, Aleksandra Jozić-Ileković i Tatijana Vučetić.

**Iz Ureda Povjerenstva:** Martina Jurišić.

Predsjedava: predsjednica Povjerenstva za odlučivanje o sukobu interesa Nataša Novaković.

Predsjednica Povjerenstva otvara sjednicu i predlaže usvajanje zapisnika sa 19. sjednice te poziva članove da se izjasne o tome prihvaćaju li zapisnik. Utvrđuje se da članovi Povjerenstva jednoglasno prihvaćaju zapisnik.

Članica Povjerenstva Tatijana Vučetić predlaže da se dnevni red dopuni s točkom 14. davanje mišljenja u predmetu **M-106/18, na zahtjev dužnosnika Zdravka Zrinušića**, **državnog tajnika u Ministarstvu financija**. Zamjenik predsjednice Povjerenstva Davorin Ivanjek predlaže da se dnevni red dopuni sa točkom 15. davanje mišljenja u predmetu **M-105/18, na zahtjev dužnosnika Gorana Bonifačića, zamjenika općinskog načelnika Općine Punat**.

Predsjednica Povjerenstva poziva članove da se izjasne o tome prihvaćaju li predloženi dnevni red. Utvrđuje se da članovi Povjerenstva jednoglasno prihvaćaju prijedlog dnevnog reda.

**Prelazi se na raspravljanje o 1. točci dnevnog reda.**

Članica Povjerenstva Tončica Božić, kao izvjestiteljica u predmetu **P-327/17, dužnosnika JOSIPA KOVAČA, zamjenika općinskog načelnika Općine Crnac,** izlaže predmet te navodi da je pokrenut postupak protiv dužnosnika zbog moguće povrede članka 18. stavka 1. ZSSI-a, koja proizlazi iz propusta obavještavanja Povjerenstva o stupanju u poslovni odnos Općine Crnac s poslovnim subjektima OPG Zdenka Kovač i OPG Ivan Kovač, čiji su nositelji Zdenka Kovač, bračni drug dužnosnika i Ivan Kovač, sin dužnosnika. Dužnosnik se očitovao na odluku o pokretanju postupka te se zaprimljeno očitovanje na sjednici čita. Članica izlaže dokumentaciju i podatke koji su prikupljeni u postupku te predlaže donošenje odluke kojom se utvrđuje da je propustom pravodobnog obavještavanja Povjerenstva o stupanju Općine Crnac u poslovni odnos s OPG-om Kovač Zdenka čija nositeljica je supruga dužnosnika te s OPG-om Kovač Ivan, čiji nositelj je sin dužnosnika, dužnosnik Josip Kovač, zamjenik općinskog načelnika Općine Crnac, počinio povredu članka 18. stavka 1. ZSSI-a. Izvjestiteljica predlaže da se dužnosniku izreče sankcija u iznosu od 3.000,00 kn koja će se izvršiti u 6 jednakih mjesečnih obroka.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 1. točci dnevnog reda dovršeno.

**Prelazi se na raspravljanje o 2. točci dnevnog reda.**

Konstatira se da je sjednici pristupio dužnosnik Nenad Horvatić, osobno.

Predsjednica Povjerenstva Nataša Novaković kao izvjestiteljica u predmetu **P-83/18, dužnosnik NENAD HORVATIĆ, općinski načelnik Općine Ljubešćica,** izlaže predmet te navodi da je protiv dužnosnika pokrenut postupak zbog moguće povrede članka 14. stavka 5. ZSSI-a, koja proizlazi iz obnašanja navedene javne dužnosti i istodobnog primanja naknade za obavljanje funkcije člana Izvršnog odbora saveza udruga Hrvatski nogometni savez, istodobnog primanja naknade za obavljanje funkcije člana Savjeta Izvršnog odbora saveza udruga Hrvatski nogometni savez te istodobnog primanja naknade za obavljanje funkcije predsjednika saveza udruga Županijski nogometni savez Varaždin. Izvjestiteljica čita očitovanje dužnosnika na odluku o pokretanju postupka i prikupljenu dokumentaciju te navodi da je u postupku utvrđeno da dužnosnik nije primao naknade u odnosu na koje je postupak pokrenut. Izvjestiteljica nadalje navodi da je u postupku pribavljeno mišljenje Hrvatskog olimpijskog odbora u kojem se navodi da obavljanje funkcije člana Savjeta Izvršnog odbora Hrvatskog nogometnog saveza predstavlja obavljanje sportske djelatnost.

Otvara se rasprava.

Predsjednica daje riječ dužnosniku koji tom prilikom navodi da nikada nije primao naknade za obavljanje navedenih funkcija. Vezano za funkciju člana Savjeta Izvršnog odbora Hrvatskog nogometnog saveza, dužnosnik navodi da, iako je smatrao da se radi o sportskoj djelatnosti te da je obavljanje iste u skladu s odredbama ZSSI-a, ipak je o navedenom zatražio mišljenje Povjerenstva. Dužnosnik završno ističe kako misli da nije povrijedio odredbe Zakona o sprječavanju sukoba interesa.

Nitko od ostalih članova Povjerenstva nema daljnjih pitanja niti prijedloga.

Izvjestiteljica predlaže donošenje odluke kojom se utvrđuje da dužnosnik Nenad Horvatić, općinski načelnik Općine Ljubešćica, obavljanjem funkcije člana Izvršnog odbora saveza udruga Hrvatski nogometni savez i obavljanjem funkcije predsjednika saveza udruga Županijski nogometni savez Varaždin, nije počinio povredu članka 14. stavka 5. ZSSI-a, budući da tijekom obavljanja navedenih funkcija nije primao, odnosno ne prima, naknadu za obavljanje istih. Također, obavljanjem funkcije člana Savjeta Izvršnog odbora saveza udruga Hrvatski nogometni savez dužnosnik Nenad Horvatić, općinski načelnik Općine Ljubešćica, nije počinio povredu članka 14. stavka 5. ZSSI-a, budući da obavljanje navedene funkcije ne predstavlja obavljanje funkcije upravnog ili nadzornog tijela neprofitne udruge, nego predstavlja obavljanje sportske djelatnosti u smislu članka 13. stavka 3. ZSSI-a.

Utvrđuje se da je raspravljanje o 2. točci dnevnog reda dovršeno.

**Prelazi se na raspravljanje o 3. točci dnevnog reda.**

Član Povjerenstva Davorin Ivanjek kao izvjestitelj u predmetu **P-247/17, dužnosnica ANKA MRAK-TARITAŠ, zastupnica u Hrvatskom saboru,** izlaže predmet te navodi da je redovitom provjerom podataka iz Izvješća o imovinskom stanju dužnosnice utvrđen nesklad između podataka koji su u njemu navedeni i stanja imovine dužnosnice kako proizlazi iz pribavljenih podataka od nadležnih tijela te je Povjerenstvo zaključkom pozvalo dužnosnicu da dostavi pisano očitovanje s potrebnim dokazima u kojem će pojasniti utvrđeni nesklad. Na navedeni Zaključak dužnosnica je dostavila pisano očitovanje. S obzirom da je dužnosnica samo djelomično opravdala utvrđeni nesklad izvjestitelj predlaže da se donese odluka o pokretanju postupka zbog moguće povrede članka 8. i 9. ZSSI-a.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 3. točci dnevnog reda dovršeno.

**Prelazi se na raspravljanje o 4. točci dnevnog reda.**

Članica Povjerenstva Aleksandra Jozić-Ileković u predmetu **P-232/18, dužnosnik IVAN VILIBOR SINČIĆ, zastupnik u Hrvatskom saboru,** izlaže predmet te navodi kako je redovitom provjerom podataka iz Izvješća o imovinskom stanju dužnosnika Povjerenstvo utvrdilo nesklad između podataka koji su u njemu navedeni i stanja imovine dužnosnika kako proizlazi iz pribavljenih podataka od nadležnih tijela te je zaključkom pozvalo dužnosnika da dostavi pisano očitovanje s potrebnim dokazima za usklađivanje prijavljene s utvrđenom imovinom. Na navedeni Zaključak dužnosnik je dostavio pisano očitovanje. S obzirom da dužnosnik u svom očitovanju nije opravdao utvrđeni nesklad, odnosno propust da potpuno i pravilno prijavi sve tražene podatke iz izvješća o imovinskom stanju dužnosnika, izvjestiteljica predlaže da se donese odluka o pokretanju postupka zbog moguće povrede čl. 8. i 9. ZSSI-a.

Otvara se rasprava.

Član Povjerenstva Davorin Ivanjek navodi da je iz dokumentacije koju je dostavio sam dužnosnik bilo lako moguće utvrditi srednju vrijednost nekretnine (kuće s okućnicom) čije vlasništvo je dužnosnik naveo u izvješću o imovinskom stanju.

Članica Povjerenstva Tatijana Vučetić ističe da dužnosnik nije obrazložio nesklad u pogledu podataka o načinu stjecanja navedene nekretnine.

Izvjestiteljica ističe da se dužnosnik, ukoliko je imao poteškoća prilikom popunjavanja izvješća o imovinskom stanju, mogao obratiti Povjerenstvu.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 4. točci dnevnog reda dovršen.

**Prelazi se na raspravljanje o 5. točci dnevnog reda.**

Član Povjerenstva Davorin Ivanjek kao izvjestitelj u predmetu **P-292/17, dužnosnica MARIJA VEKIĆ, članica Uprave trgovačkog društva Hrvatske šume d.o.o. do 27. siječnja 2017.g.,** izlaže predmet te navodi kako je protiv dužnosnice podnesena anonimna prijava u kojoj se navodi da je dužnosnica nakon razrješenja s dužnosti članice Uprave trgovačkog društva Hrvatske šume d.o.o. zaposlena u istom trgovačkom društvu na radnom mjestu interne revizorice, iz čega proizlazi da će obavljati poslove revizije i nad poslovima koje je poduzimala kao članica Uprave tog trgovačkog društva, odnosno da će obavljati revizorske poslove i nad radnjama koje je osobno u tom svojstvu poduzimala. Povjerenstvo je u svrhu stjecanja vlastitih saznanja te donošenja odluke o tome postoje li okolnosti koje ukazuju na moguću povredu odredbi ZSSI-a, zatražilo od trgovačkog društva Hrvatske šume d.o.o. očitovanje i potrebnu dokumentaciju. Izvjestitelj izlaže dokumentaciju i podatke pribavljene u spisu te predlaže donošenje odluke kojom se postupak protiv prijavljene dužnosnice neće pokrenuti s obzirom da iz prikupljenih podataka i dokumentacije ne proizlazi da je dužnosnica postupila suprotno odredbama ZSSI-a. Izvjestitelj dodatno pojašnjava da nije u nadležnosti Povjerenstva ispitivati opravdanost sklapanja ugovora o radu na neodređeno vrijeme za člana uprave trgovačkog društva čiji je jedini osnivač Republika Hrvatske, premda bi, imajući u vidu mandatno razdoblje na koje se imenuju članovi uprava trgovačkih društava, kao i prirodu obavljanja javnih dužnosti koje je vezano uz definirano vremensko razdoblje, za obavljanje istih poslova bilo primjerenije sklapanje ugovora o radu za ono vremenski određeno razdoblje koliko traje mandat člana uprave trgovačkog društva.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 5. točci dnevnog reda dovršeno.

Članovi Povjerenstva povlače se na vijećanje i glasanje o prvih pet točaka dnevnog reda.

Utvrđuje se da se, nakon vijećanja i glasanja, sjednica nastavlja u 12.15 h.

**Prelazi se na raspravljanje o 6. točci dnevnog reda.**

Predsjednica Povjerenstva Nataša Novaković kao izvjestiteljica u predmetu **P-396/17, dužnosnik ZDRAVKO ZRINUŠIĆ, državni tajnik u Ministarstvu financija,** izlaže predmet te navodi kako je Državno odvjetništvo Republike Hrvatske dostavilo Povjerenstvu na znanje kaznenu prijavu podnesenu protiv navedenog dužnosnika u kojoj se u bitnom navodi kako je dužnosnik Zdravko Zrinušić kao pomoćnik ministra financija - ravnatelj Porezne uprave sklapao ugovore u postupcima javne nabave s trgovačkim društvom Agencija za podršku informacijskim sustavima i informacijskim tehnologijama d.o.o. (u daljnjem tekstu: APIS IT d.o.o.), u kojem je istovremeno obavljao funkciju člana Skupštine. Izvjestiteljica izlaže dokumentaciju i podatke pribavljene u spisu te predlaže donošenje odluke kojom se postupak protiv prijavljenog dužnosnika neće pokrenuti s obzirom da Povjerenstvo iz prikupljene dokumentacije nije steklo saznanja iz kojih bi proizlazilo da je dužnosnik obnašajući dužnost pomoćnika ministra financija - ravnatelja Porezne uprave počinio povredu odredbi ZSSI-a ili načela djelovanja prilikom sklapanja Okvirnog sporazuma za nabavu usluga korištenja, održavanja i razvoja novih funkcionalnosti te prilagodbe zahtjevima EU Informacijskog sustava Porezne uprave, kao i pojedinačnih ugovora koji su sklopljeni na temelju navedenog Okvirnog sporazuma, s trgovačkim društvom APIS IT d.o.o.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 6. točci dnevnog reda dovršeno.

**Prelazi se na raspravljanje o 7. točci dnevnog reda.**

Član Povjerenstva Davorin Ivanjek kao izvjestitelj u predmetu **P-319/17, dužnosnik DRAŽEN TONKOVAC, općinski načelnik Općine Čepin,** izlaže predmet te navodi da je Povjerenstvo zaprimilo anonimnu prijava u kojoj se u bitnome navodi da je prilikom odlaska svećenika iz župe Presvetog Trojstva u Čepinu, dužnosnik Dražen Tonkovac, kao općinski načelnik navedene Općine, darovao istom umjetničku sliku koju je izradio akademski slikar Dinko Županović iz Osijeka, u vrijednosti 10.000,00 kn, što je plaćeno iz Proračuna Općine Čepin. U prijavi se još navodi se da nije proveden javni natječaj ili objavljen javni poziv, već da je dužnosnik izravno odabrao navedenog akademskog slikara koji je otac dužnosnikove supruge. Povjerenstvo je radi stjecanja vlastitih saznanja o mogućoj povredi odredbi ZSSI-a prikupilo potrebne podatke i dokumentaciju koje Izvjestitelj izlaže te predlaže donošenje odluke o pokretanju postupka protiv prijavljenog dužnosnika zbog moguće povrede članka 7. točke c) ZSSI-a, koja proizlazi iz sklapanja ugovora o autorskom djelu od 2. prosinca 2016.g., između Općine Čepin, zastupane po navedenom dužnosniku i akademskog slikara koji je s dužnosnikom u odnosu tazbinskog srodstva.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 7. točci dnevnog reda dovršeno.

**Prelazi se na raspravljanje o 8. točci dnevnog reda.**

Članica Povjerenstva Tončica Božić kao izvjestiteljica u predmetu **P-338/17, dužnosnik TOMISLAV MIHALJEVIĆdirektor trgovačkog društva Luka Vukovar d.o.o. do 15. veljače 2018.g.**, izlaže predmet te navodi da je Povjerenstvo zaprimilo anonimnu prijava u kojoj se u bitnome navodi da dužnosnik Tomislav Mihaljević živi u Osijeku, a ne u Vukovaru kako je to naveo u podnesenom izvješću o imovinskom stanju. S obzirom da se sjedište trgovačkog društva Luka-Vukovar d.o.o. nalazi u Vukovaru, podnositelj prijave smatra da bi trebalo ispitati isplaćuju li se dužnosniku dnevnice i putni troškovi za službena putovanja u Osijek. Povjerenstvo je radi stjecanja vlastitih saznanja o mogućoj povredi odredbi ZSSI-a prikupilo potrebne podatke i dokumentaciju koje Izvjestiteljica izlaže te predlaže donošenje odluke kojom se postupak za odlučivanje o sukobu interesa protiv navedenog dužnosnika neće pokrenuti, s obzirom da iz prikupljenih podataka i dokumentacije ne proizlazi da je postupanjem dužnosnika došlo do moguće povrede odredbi ZSSI-a.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 8. točci dnevnog reda dovršeno.

**Prelazi se na raspravljanje o 9. točci dnevnog reda.**

Predsjednica Povjerenstva Nataša Novaković kao izvjestiteljica u predmetu **P-29/18, dužnosnik DRAŽEN MUFIĆ, gradonačelnik Grada Vrbovsko,** izlaže predmet te navodi da je protiv dužnosnika otvoren predmet na temelju dopisa Ministarstva unutarnjih poslova, Policijske uprave Primorsko-goranske, u kojoj se u bitnome navodi da je dužnosnik Dražen Mufić kao gradonačelnik Grada Vrbovskog stupao u poslovne odnose s obrtom u vlasništvu svog bračnog druga, a isti su zasnivani putem narudžbenica radi nabave elemenata od drva, pluta i slično. Izvjestiteljica izlaže predmet i predlaže donošenje odluke o pokretanju postupka za odlučivanje o sukobu interesa protiv dužnosnika Dražena Mufića zbog moguće povrede članka 7. točke c) ZSSI-a koja proizlazi iz sudjelovanja u poslovnim odnosima i potpisivanja poslovne dokumentacije od strane dužnosnika kao zakonskog zastupnika Grada Vrbovskog s obrtom u vlasništvu bračnog druga dužnosnika, a koji su nastali sklapanjem više pojedinačnih poslova u razdoblju od 2014.g. do 2017. g., kao i zbog moguće povrede članka 18. stavka 1. ZSSI-a, koja proizlazi iz propusta obavještavanja Povjerenstva o nastanku poslovnog odnosa Grada Vrbovskog, kao tijela javne vlasti u kojem dužnosnik obnaša javnu dužnost i navedenog obrta.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 9. točci dnevnog reda dovršeno.

**Prelazi se na raspravljanje o 10. točci dnevnog reda.**

Članica Povjerenstva Tatijana Vučetić, u predmetu **M-101/18, na zahtjev dužnosnika IVICE POLJIČKA, državnog tajnika u Ministarstvu kulture,** izlaže predmet i navodi da je podnositelj tražio mišljenje može li držati predavanja ili voditi radionice u područjima društvenih znanosti u kojima ima potrebna znanja te stručno i profesionalno iskustvo stečeno prije stupanja na dužnost. Navedena predavanja i radionice ne bi imali nikakvih dodirnih točaka s njegovom sadašnjom javnom dužnošću i tijelom javne vlasti u kojoj obnaša dužnost. Izvjestiteljica predlaže davanje mišljenja da na temelju članka 13. stavka 3. ZSSI-a, dužnosnik Ivica Poljičak može istovremeno uz obnašanje dužnosti državnog tajnika u Ministarstvu kulture obavljati edukacijsku djelatnost održavanjem predavanja ili vođenjem radionica. Dužnosnik je obvezan prijaviti Povjerenstvu prihode i naknade stečene na temelju obavljanih poslova edukacije istekom godine u kojoj su prihodi i naknade ostvareni.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 10 točci dnevnog reda dovršeno.

**Prelazi se na raspravljanje o 11. točci dnevnog reda.**

Članica Povjerenstva Tončica Božić, u predmetu **M-102/18, na zahtjev dužnosnika FRANJE LEHKECA, općinskog načelnika Općine Strahoninec,** izlaže predmet i navodi da je podnositelj tražio mišljenje može li biti član Vijeća roditelja i član Školskog odbora Osnovne škole Strahoninec. Izvjestiteljica predlaže davanje mišljenja da na temelju članka 14. stavaka 1. i 2. ZSSI-a dužnosnik Franjo Lehkec, općinski načelnik Općine Strahoninec, ne može istovremeno uz obnašanje navedene dužnosti, kao niti u razdoblju od dvanaest mjeseci od dana prestanka obnašanja dužnosti, biti član Školskog odbora Osnovne škole Strahoninec, s obzirom da navedena ustanova nije utvrđena kao ustanova od posebnog državnog interesa niti od posebnog interesa za jedinicu lokalne, odnosno područne (regionalne) samouprave. Međutim, sukladno odredbama ZSSI-a, nema zapreke da dužnosnik Franjo Lehkec bude član Vijeća roditelja u istoj ustanovi, s obzirom da Vijeće roditelja nije upravno tijelo navedene ustanove te članstvo u istom ne predstavlja poslovne upravljanja poslovnim subjektom.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 11 točci dnevnog reda dovršeno.

**Predsjednica Povjerenstva konstatira da će se o točci 12. raspravljati nakon zadnje točke dnevnog reda.**

**Prelazi se na raspravljanje o 13. točci dnevnog reda.**

Članica Povjerenstva Aleksandra Jozić-Ileković, u predmetu **M-104/18, na zahtjev dužnosnika STJEPANA IVOŠA, općinskog načelnika Općine Martinska Ves,** izlaže predmet i navodi da je podnositelj tražio mišljenje mogu li njegovi roditelji ugovoriti radove asfaltiranja svojeg dvorišta s trgovačkim društvom CESTE SISAK d.o.o. koje je dobilo posao izvanrednog održavanja županijskih cesta na području Općine Martinska Ves na javnom natječaju, koji je provela Županijska uprava za ceste Sisačko-moslavačke županije (u daljnjem tekstu: ŽUC). Dužnosnik u zahtjevu ističe da Općina Martinska Ves niti dužnosnik osobno nisu imali nikakav utjecaj na izbor niti su na bilo koji način sudjelovali u navedenom javnom natječaju, no navodi da Općina Martinska Ves ima sklopljen ugovor sa ŽUC-om o sufinanciranju navedenih radova održavanja prema kojem ista Općina, po završetku radova, uplaćuje ŽUC-u 50% iznosa ukupne vrijednosti radova održavanja predmetnih županijskih cesta, a sve prema odluci Općinskog vijeća. Izvjestiteljica predlaže davanje mišljenja da stupanje u poslovni odnos između roditelji dužnosnika Stjepana Ivoša, i trgovačkog društva CESTE SISAK d.o.o. radi poslova asfaltiranja dvorišta privatne kuće, ne predstavlja moguću povredu odredbi ZSSI-a od strane dužnosnika, s obzirom da Općina Martinska Ves nije s istim trgovačkim društvom u poslovnom odnosu niti su dužnosnik ili druga tijela Općine Martinska Ves sudjelovali u postupku odabira istog trgovačkog društva na javnom natječaju koji je proveo ŽUC-a.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 13. točci dnevnog reda dovršeno.

**Prelazi se na raspravljanje o 14. točci dnevnog reda.**

Članica Povjerenstva Tatijana Vučetić, u predmetu **M-106/18, na zahtjev dužnosnika ZDRAVKA ZRINUŠIĆA, državnog tajnika u Ministarstvu financija,** izlaže predmet i navodi da je podnositelj tražio mišljenje može li istovremeno uz obnašanje dužnosti državnog tajnika u Ministarstvu financija, biti i član Upravnog vijeća Agencije za ugljikovodike. Izvjestiteljica predlaže davanje mišljenja da na temelju članka 14. stavka 2. ZSSI-a, dužnosnik Zdravko Zrinušić može, istovremeno uz obnašanje dužnosti državnog tajnika u Ministarstvu financija, biti član Upravnog vijeća Agencije za ugljikovodike, budući je navedena ustanova proglašena pravnom osobom od posebnog državnog interesa, ali pritom nema pravo na naknadu, osim prava na naknadu putnih i drugih opravdanih troškova

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 14. točci dnevnog reda dovršeno.

**Prelazi se na raspravljanje o 15. točci dnevnog reda.**

Član Povjerenstva Davorin Ivanjek, u predmetu **M-105/18, na zahtjev dužnosnika GORANA BONIFAČIĆA, zamjenika općinskog načelnika Općine Punat,** izlaže predmet i navodi da je podnositelj tražio mišljenje može li od strane Općine Punat biti imenovan za člana Povjerenstva za utvrđivanje prijedloga liste prioriteta u svrhu dodjele na korištenje stalnog veza u komunalnom dijelu luke Županijske lučke uprave Krk te za navedeno primati naknadu. Izvjestitelj predlaže davanje mišljenja kako na temelju članka 13. stavka 1. ZSSI-a dužnosnik Goran Bonifačić, zamjenik općinskog načelnika Općine Punat može za vrijeme obnašanja navedene dužnosti obavljati i funkciju člana Povjerenstva za utvrđivanje prijedloga Liste prioriteta Županijske lučke uprave Krk kao drugu javnu dužnost. Međutim, s obzirom da dužnosnik prima volontersku naknadu za obnašanje dužnosti zamjenika općinskog načelnika Općine Punat, što se smatra plaćom u smislu članka 4. stavka 1. ZSSI-a, ne može istodobno primati i naknadu za rad u navedenom Povjerenstvu jer bi isto postupanje predstavljalo povredu članka 12. ZSSI-a.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 15. točci dnevnog reda dovršeno.

**Prelazi se na raspravljanje o 12. točci dnevnog reda.**

Predsjednica Povjerenstva kao izvjestiteljica u predmetu **M-103/18, konstatira da je zahtjev za davanjem mišljenja podnijela dužnosnica TONČICA BOŽIĆ, članica Povjerenstva za odlučivanje o sukobu interesa.**

S obzirom da je osobno podnijela zahtjev za mišljenjem Povjerenstva, članica Tončica Božić izuzima se od raspravljanja o predmetnoj točci dnevnog reda te napušta sjednicu.

Izvjestiteljica izlaže predmet i navodi da podnositeljica traži mišljenje smatra li se supervizija edukacijskom djelatnošću te može li poslove supervizije obavljati za vrijeme obnašanja javne dužnosti članice Povjerenstva. U zahtjevu za davanjem mišljenja podnositeljica pojašnjava da joj je namjera raditi grupnu superviziju, koju čini ciklus od 10-tak susreta koji se održavaju svaka tri do četiri tjedna, u trajanju od tri do četiri sata. Izvjestiteljica dalje navodi da se prema stručnoj literaturi, pod supervizijom podrazumijeva proces razvoja stručnjaka kao reflektirajućeg praktičara. To je kreativni prostor u kojem stručnjak u zajedništvu i suradnji sa supervizorom uči iz svojih iskustava, traži vlastita rješenja problema s kojima se susreće u radu, uključujući djelotvornije suočavanje sa stresom, sagledava situaciju klijenta i njegove resurse, svoje misli, osjećaje i resurse te odnos s klijentom iz različitih perspektiva. Izvjestiteljica predlaže davanje mišljenja da na temelju članka 13. stavka 3. ZSSI-a dužnosnica Tončica Božić može za vrijeme obnašanja dužnosti članice Povjerenstva za odlučivanje o sukobu interesa obavljati edukacijsku djelatnost supervizije, bez prethodnog odobrenja Povjerenstva, uz obvezu da u izvješću o imovinskom stanju dužnosnika prijavi Povjerenstvu prihode stečene na temelju obavljene edukacijske djelatnosti, istekom godine u kojoj su prihodi ostvareni.

Otvara se rasprava.

Članica Povjerenstva Tatijana Vučetić dodaje da bi dužnosnica mogla obavljati poslove supervizije čak i da nije riječ o edukacijskoj djelatnosti s obzirom da će istu obavljati povremeno i privremeno.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 12. točci dnevnog reda dovršeno.

Sjednica je završena u 12:45 sati.

**Zapisnik sastavila**

**glasnogovornica Povjerenstva: Predsjednica Povjerenstva:**

**Martina Jurišić, dipl.iur. Nataša Novaković**